Shaning galu anhte ra awng sharawng ai Madu Mungdan Mungdaw madu up hkang lu na hpe hpyi ai gasat ai gade ning na wa saga ta? Anhte ra awng sharawng ai hpe asan chye saga ai mi, hpa rai myen hte naw bawngban chyai nga na rai ta? Alang lang masu sha ai, alang lang sadi hpyen ai hpe shari mu hkrum sha wa saga ai. Tsaw ra ai myu tsaw mung tsaw ai ningbaw ningla ni e jaw ai zawn zawn rai nna, tai hpyen wa hpe n'gun jaw ai, ma ginsup chyai ai zawn byin nga ai. Ningbaw ningla langai mi a dawdan ai ga gaw mung chying sha law law a lu lawm ai manu dan dik ai asak hkrung lam hte seng ai re. Dai hta n'ga madu lamu ga hta nga pra ai hkrung mahkrung tu matu yawng hte seng ai. Tinang prat hta tinang dawdan ginlut ai a majaw yawng mai hten run chye ai hte galai shai chye wa ai re. Mung shawa law law a nsen gaw hpa pru nga ai kun? Gara de yawng nga ai kun?
Myit yu yang nshut na re.
1-Dai ni myen gaw hpyen masa nshai ai.
a-Anhte lamu ga hta htu tawn jung tawn ai hpyen dap grai n'dawm ai.
b-Hpyen yen tsin yam ni a matu masing masa jahkrat nna galaw sa wa ai lam n nga ai.
2-Panglung ga sadi.
a-Panglung ga sadi hpe ahkyak n.tawn sai.
b-Munghpawm masa n'nga sai. Shagan 14 nkap sai. Dai ni na dawnghkawn gaw shagan 1 sha kap sai. Munghpawm n'nga sai lachyum re.
3-2008 gaw da ai tara.
a-Dai ni myen ni ra lata galaw nna chyawm hpawng de nga ai rapdaw gaw 2008 tara kata kaw daw dan shagrin da ai rapdaw re.
b-2008 gawda ai tara galai lu na lam n'nga ai. Ra lata hta anhte shang lawm lam n'nga ai.
4-Mung masa bawngban ai.
a-Mung masa bawngban ai hta mung shaning galu anhte hpa baw ra ai hpe alang lang hpyi ai hte dai ni du ninghkap gasat nga ai gaw sakse re.
b-Simsa ga baw dat nna bawsang ni hpe shazim tawn ai masa sha re.
c-Ten garawt ai masa hte n'gun ban la nna myit makru shadaw ya ai masa re.
d-kalang tsun tawn hpyi tawn sai majaw alang lang bawngban nra sai, mahtai jaw na lam sha ang sai.
5-Hpyen masa.
a-2008 a gawda ai tara hta hpyen dap (1) sha nga na.
b-Rapdaw hte Gum San Magam madung nre. Hpyen dap hpe n'lai lu ai..
c-Myen mung hta daru magam arawng aya (2) jum tek ai masa re.
d-Simsa lam bawngban nga ai myen a dat kasa ni gaw sumla hkrang sha re. Hpyen masa shai ai lam n'nga yang gaw hpa bawngban nra sai ngu mu ai.
Anhte hpa hpyi nga ai, hpa ra ai hpe mung myen chye chyalu re majaw sari sadang nga nga hte mahtai hpe la madat yu nna matut sa wa na anau ni a mung masa hpyen masa hpe dawdan galaw sa wa yang kaja na re. Myen tsun shagu hkan galaw nga ai mung myen a npu taw ai hte bung ai zawn, myen gaw shanhte ra ai madang de ndu dingsa ten garawt nna maw lanyet shachyai nga na sha re. Munghpawm masa n'shapraw sai hta annau ni hpa rai myi man kaji hkam nna naw sa pawng na rai ta? Langai sha ngam tim matut gasat sha mai sai ngu mu ai.
San seng tsawm htap ai mara kata ai n'sam hte ma kaji ni nang hpe mau let yu nga ai, hpu shawng hpuba ni e.
Naw dating gasat ga.
Baren Numraw
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn